Harde terugvoer kan jou loopbaan aanhelp - Solidariteit Wêreld LoopbaanSolidariteit Wêreld Loopbaan
Tuis › Artikels › Harde terugvoer kan jou loopbaan aanhelp
Harde terugvoer kan jou loopbaan aanhelp
Vrydag, Februarie 24th, 2017
Ons almal kan 'n storie soos hierdie vertel oor ons persoonlike of professionele lewens: Ons oorkom 'n struikelblok en word sterker en meer selfversekerd as gevolg daarvan. Ons neem negatiewe terugvoer en gebruik dit om uit 'n negatiewe situasie na 'n baie beter een te beweeg.
Maar ons het ook ander stories wat ons nie graag vertel nie. Verhale van mislukking. Verhale waar ons dinge nie omdraai nie, en sake net vererger.
Hoe ons aanvanklik op negatiewe terugvoer reageer, kan die verskil beteken tussen sukses en mislukking. En dit blyk dat 'n verskeidenheid natuurlike neigings teen ons werk wanneer ons gekritiseer word. Ons hou onsself terug sonder om dit te besef. Hoekom?
•Ons verwar gedrag met identiteit. Ek is dadelik op die verdediging wanneer iemand my terugvoer wil gee. Dit voel asof hulle my as 'n professionele persoon, en soms selfs persoonlik, aanval. Natuurlik bedoel hulle dit nie so nie, maar die gevoel is oorweldigend. Selfs wanneer iemand behendig terugvoer gee wat op my gedrag gemik is, is ek geneig om dit te internaliseer. Dit voel vir my asof my identiteit gekritiseer word.
•Ons glo in die dwaalbegrip van veelsydigheid. Op kollege wou ek 'n A behaal in elke vak, hetsy geskiedenis of rekenaarwetenskap. Dit is moeilik om hierdie dinkpatroon af te skud, selfs al is dit ooglopend teenproduktief by die werk. Oor 'n paar pynlike jare het ek geleer om vir kollaborateurs te soek wanneer ek nie met iets nie goed is nie. Die positiewe gevolge is ongelooflik. Wat van my tien ure se swoeg vereis, neem hulle tien minute, is van 'n hoër gehalte, en hulle geniet dit om dit te doen.
•Ons is perfeksioniste. Wanneer ek besluit om iets te doen wil ek dit reg doen. Die eerste 90% van 'n projek mag my slegs 'n paar dae neem, maar dan skop die perfeksionisme in en ek sal nog 'n week daaraan bestee om die laaste paar details korrek af te handel. Dis goed en wel in die vroeë stadiums van 'n professionele loopbaan, maar dit word 'n slaggat wanneer die werk begin ophoop. Nie lank nie of ek is oortoegewyd, gestres, en ver agter met my werk. Net omdat ek nie kan besluit 'n taak is afgehandel nie.
Met hierdie drie algemene vooroordele in gedagte, oorweeg dit om hierdie eenvoudige proses te volg wanneer jy negatiewe terugvoer ontvang. Jy mag vind dat een van hierdie stappe vir jou meer waardevol is as die ander. Dit staan jou natuurlik vry om te verwerp, verander en aan te pas soos nodig.
Stap 1: Omhels emosies. Dis net natuurlik om ontsteld te raak wanneer iemand jou negatiewe terugvoer gee. Ek sal die eerste persoon wees om dit te erken. So laat jouself toe om ontsteld te wees. Moenie probeer om daardie gevoel van seergemaakte trots, angs of woede te onderdruk nie. Reik uit na iemand buite die werk en blaas stoom af. Laat jou emosies toe om te bedaar alvorens jy aanbeweeg.
Stap 2: Moenie negatiwiteit toelaat om oor te neem nie. Alles vloei uit hierdie besluit. Dit verg dissipline om iemand anders nie as 'n ploert (of erger) te etiketteer omdat hy jou negatiewe terugvoer gegee het nie. Dink daaraan as 'n baie lomp manier om in jou te investeer. Onthou, die persoon neem bloot die tyd om terugvoer aan te bied omdat hy steeds vir jou omgee!
Stap 3: Prioritiseer. Jy sal dalk deur 'n klomp verskillende stukkies terugvoer moet sif en bepaal wat werklik die moeite werd is om aan aandag te gee. Vra jouself: "Is die kool die sous werd?" Dit wil sê, wat is die een ding wat ek dadelik moet aanspreek? Wat sal die res van my lewe makliker maak? Sal dit op 'n positiewe manier deursyfer na ander aspekte van my werk?
Stap 4: Draai 'n vaardigheid om. Neem hierdie een sleutel-area vir selfverbetering en neem 'n minuut – selfs tien sekondes – om te dink oor hoe jou tans optree. Identifiseer nou 'n manier waarop jy hierdie gedrag kan verander om jouself te verbeter. Byvoorbeeld: Ek praat te veel tydens vergaderings. Dit is nie realisties om te dink ek sal ooit ophou praat nie, maar ek kan daarop fokus om vrae te vra in plaas daarvan om kommentaar te lewer.
Stap 5: Verbind jouself. Insentiewe is beter as dissipline. Dit sou wonderlik wees as ons altyd die regte ding kon doen. Maar dit is 'n fantasie. Die beste manier om jouself aan te spoor is om 'n omgewing van verantwoordbaarheid te skep. Jy sal natuurlik aan maniere dink om te verander. Kontak dus die persoon wat jou die negatiewe terugvoer gegee het, bedank hom daarvoor, en skeduleer 'n tyd omtrent 'n maand verderaan om te ontmoet. Vertel hom van jou doelwit om te verander en hoe jy sukses daarmee meet.